《中秋前一日诸生携酒见过对月同赋》
宋代·吕江

半生道路鬓双皤，又是中秋客里过。
别业可怜荒杜曲，羁怀最怕听商歌。
不知明月几时有，如此清风良夜何。
胜概无诗可收拾，九原唤起老东坡。

作者简介：吕江，字叔济，一字子恒，金坛（今属江苏）人。度宗咸淳三年（一二六七）江东漕举。四年，廷对入等，为吴县教谕。端宗景炎元年（一二七六）隐四平山中，学者称四平先生，卒年八十。有《山中山外吟稿》等，已佚。事见《至顺镇江志》卷一九、清光绪《金坛县志》卷九。今录诗九首。